Mann siktet for drapsforsøk etter knivstikking på Grønland
Mannen etterlot seg flere hundre meter langt blodspor før han segnet om i et portrom. Den knivstukne mannen er 22 år og fra Afghanistan. Han ble alvorlig skadet etter knivstikkingen, men mandag skal alt stå bra til med han. - Det viste seg at han ikke var livstruende skadet etter medisinsk behandling, forteller politioverbetjent Egil Kulseth i Oslo-politiet.Han forteller at de har utvidet siktelsen til drapsforsøk. Gjerningsmannen var først siktet for legemsbeskadigelse. Politiet bekrefter at de har tatt beslag av et stikkvåpen, men de opplyser at de ikke er sikker på om det var det våpenet som ble brukt under knivstikkingen. Knivstikkingen skjedde ved T-banestasjonen på Grønland. Etter hendelsen sperret politiet av store deler av Breigåta, før de pågrep mannen i 20-årene i nærheten. Politiet opplyste da at pågripelsen foregikk uten dramatikk. Siktede og fornærmede skal bli avhørt mandag. I tillegg har vitner til hendelsen blitt avhørt. Kulseth vil ikke gå inn på hva som har kommet frem i avhørene.De vurderer nå hvorvidt mannen - som fortsatt sitter i arresten - skal fremstilles for varetektsfengsling. - Det vil i så fall skje i morgen, sier Kulseth. Etter hendelsen ble det søkt etter kniv i Akerselva. Det ble da brukt dykkere i søket. Politiet forteller at de også vil se på video fra stedet, i tillegg til å fortsette annen teknisk og taktisk etterforskning.
Lørdag ble en mann (22) stukket til blods på T-banestasjon på Grønland. Nå er en mann siktet for drapsforsøk etter hendelsen.